En rekke fremmede droner fløy over området i Troms der Hæren, Garden og Heimevernet deltok i forsvarsøvelsen Rein 2 sammen med amerikanske soldater.

- Vi ønsker ikke å gå ut med det nøyaktige tallet, men vi har gjort flere enn ti observasjoner av uidentifiserte droner. Observasjonene er gjort over hele øvelsesområdet fra Bjerkvik til Nordkjosbotn, sier Hærens talsmann Ole Johan Skogmo til Nordlys.

Forsvaret vet ikke hvem som fløy de fremmede dronene eller hvorfor de befant seg i luftrommet over området der øvelsen foregikk. Rundt 5.000 norske soldater og 200 amerikanske marineinfanterister har deltatt på den to uker lange Rein 2-øvelsen som startet 14. november, ifølge Nye Troms.

Det kan dreie seg om nysgjerrige droneentusiaster, men Forsvaret utelukker ikke at fremmede organisasjoner eller land sto bak. Dronene har fotografert og filmet den militære øvingsaktiviteten, melder NRK.

Forsvaret ser svært alvorlig på hendelsen og har koblet inn Politiets sikkerhetstjeneste (PST) i undersøkelsene av aktiviteten.

Droner deles i tre kategorier: under 2,5 kilo, under 25 kilo og over 25 kilo.

- Det dreier seg om droner av varierende størrelser. Det er vanskelig å vite eksakt, men så vidt vi vet er det ikke snakk om den typen droner man vanligvis skyter ned med jagerfly, sier Skogmo. (©NTB)

Les også Ny mann i Rogaland siktet i Dark Room-saken

Les også Riise vender tilbake til Liverpool

Les også Ned, men bare så vidt på Oslo Børs

Les også Høyesterett forkaster Snowdens anke